15.11.2022
RO
Jurnalul Oficial al Uniunii Europene
C 433/27
Articolul 10 Organisme de promovare a echilibrului de gen în cadrul societăților cotate la bursă Statele membre desemnează unul sau mai multe organisme de promovare, analiză, monitorizare și sprijinire a echilibrului de gen în cadrul organelor de conducere.
În acest scop, statele membre pot desemna, de exemplu, organismele privind egalitatea de tratament pe care le-au desemnat în temeiul articolului 20 din Directiva 2006/54/CE a Parlamentului European și a Consiliului (13).
Articolul 11 Transpunere (1) Statele membre adoptă și publică până la ...
[JO: doi ani de la data intrării în vigoare a prezentei directive] actele cu putere de lege și actele administrative necesare pentru a se conforma prezentei directive.
Statele membre informează de îndată Comisia în acest sens.
Atunci când statele membre adoptă actele respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale.
Statele membre stabilesc modalitatea de efectuare a unei astfel de trimiteri.
(2) Statele membre care au suspendat aplicarea articolului 6 în temeiul articolului 12 comunică imediat Comisiei informațiile care demonstrează că sunt îndeplinite condițiile prevăzute la articolul 12.
(3) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 12 Suspendarea aplicării articolului 6 (1) Un stat membru poate suspenda aplicarea articolului 6 și, după caz, a articolului 5 alineatul (2), în cazul în care, până la ...
[JO: data intrării în vigoare a prezentei directive], au fost îndeplinite următoarele condiții în respectivul stat membru: (a) membrii aparținând sexului subreprezentat dețin cel puțin 30 % din posturile de administrator neexecutiv sau cel puțin 25 % din toate posturile de administrator în cadrul societăților cotate la bursă; sau (b) dreptul intern al respectivului stat membru: (i)
impune ca membrii aparținând sexului subreprezentat să dețină cel puțin 30 % din posturile de administrator neexecutiv sau cel puțin 25 % din toate posturile de administrator în cadrul societăților cotate la bursă;
(ii) include măsuri de executare efective, proporționale și cu efect de descurajare în caz de nerespectare a cerințelor menționate la punctul (i); și (iii) prevede ca toate societățile cotate la bursă care nu intră sub incidența respectivului drept intern să stabilească obiective cantitative individuale pentru toate posturile de administrator.
În cazul în care un stat membru a suspendat aplicarea articolului 6 și, după caz, a articolul 5 alineatul (2) pe baza oricăreia dintre condițiile prevăzute la alineatul (1) de la prezentul articol, obiectivele stabilite la articolul 5 alineatul (1) sunt considerate a fi îndeplinite în respectivul stat membru.
(2) Pentru a evalua îndeplinirea condițiilor pentru o suspendare în temeiul alineatului (1) primul paragraf litera (a) sau (b), numărul de posturi de administrator necesare este numărul cel mai apropiat de procentul de 30 % din numărul administratorilor neexecutivi sau de 25 % din totalul posturilor de administrator, dar nu peste 39 %.
Acest lucru este valabil și în cazul în care, în temeiul dreptului intern, obiectivele cantitative prevăzute la articolul 5 se aplică separat pentru reprezentanții acționarilor și pentru reprezentanții angajaților.
(13) Directiva 2006/54/CE a Parlamentului European și a Consiliului din 5 iulie 2006 privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (JO L 204, 26.7.2006, p. 23).